
A vándorló táltos

Rezümé
Dolgozatom, amint az a címéből is kiderül, a magyar táltos hiedelemkört kívánja vizsgálat tárgyává tenni. A témában ez úton az általam vizsgált irodalmak szerint, a burját és az altai sámánizmus jelenségével foglalkozom, pontosabban magára a sámánra és a köré helyeződött hiedelem vizsgálatára irányul a figyelmem. A téma egy hosszabbra tervezett munka kisebb részeként kíván itt és most betekintést engedni az általam vizsgált táltos hiedelemvilággal kapcsolatosan.
A témával való foglalkozásom elindítója Diószegi Vilmos munkássága, ami azt hiszem, rajtam kívül is méltán teljes joggal nyűgözheti le a téma iránt érdeklődő közönséget. Továbbá a magyar tudományos életben erről a témáról íródott irodalom egyaránt inspiráltak ennek a munkának az elkezdésére - amellyel még ennél is részletesebben, és sokkal nagyobb dimenzióban szeretnék további munkám során foglalkozni.
Munkássága tehát ösztönzően hatott eddigi érdeklődésemre a téma iránt, hiszen szakdolgozatomat is ebben a témában írtam. Abban azonban az obi-ugor népek, az osztjákok, és a vogulok hiedelemvilágának összevetésére tettem egy kísérletet a táltos hiedelemmel. Továbbá már szakdolgozatomban is foglalkoztatott a sámánizmus problematikájának kérdése, és már annak megírása során is próbáltam egy általam felvázolt kisebb vallásfilozófiai kitekintést tenni. Ezt ebben a dolgozatomban is igyekeztem tovább fejleszteni, és részletesebben bemutatni azokat a különbségeket, amelyek például megkülönböztethetik a sámánizmust a világvallások olyan szigorúan, precízen beágyazott sajátságos érték-, és ítéletrendszereitől. Próbáltam egy sajátos nézetet felvázolni ebben a témában. Úgy gondolom, ezen nézőpont egyre részletesebbé válása által jobban megismerhetem a sámánizmust, mint jelenséget, és ezáltal mélyebben megérthetővé válik a magyarság egykori filozófiai értékrendszere.



